[{"text_idx": "#000005", "text": "Ers 21+1 o flynyddoedd, bu Trac Cymru yn gweithio i sicrhau y gall traddodiadau gwerin Cymru oroesi a ffynnu yn y dyfodol trwy helpu i ddatblygu cynulleidfaoedd newydd ar gyfer cerddorion anhygoel ein gwlad. Mae hyn wedi cynnwys magu archwaeth ryngwladol am flas unigryw cerddoriaeth draddodiadol y genedl."}, {"text_idx": "#000006", "text": "Er mai gwlad cymharol fechan yw Cymru, mae Trac Cymru wedi gweithio\u2019n galed i gyflwyno artistiaid Cymreig i bedwar ban byd \u2013 gan gynrychioli\u2019r wlad a\u2019i cherddoriaeth yn rhai o\u2019r digwyddiadau cerddoriaeth werin a byd uchaf eu proffil yn rhyngwladol, ac arddangos rhai o\u2019n hartistiaid gorau i\u2019r diwydiant cerdd byd-eang."}, {"text_idx": "#000007", "text": "Bu\u2019r elusen yn rhan o\u2019r sin gerddoriaeth byd ers bron i ugain mlynedd erbyn hyn, ers y tro cyntaf i ni fynychu WOMEX (the World Music Expo) yn 2005. Yn ddiweddarach, pan gynhaliwyd y digwyddiad blynyddol hwn yng Nghaerdydd yn 2013, heidiodd y cynrychiolwyr rhyngwladol i ofod arddangos Trac Cymru, yn ferw o ymholiadau am gerddoriaeth y wlad yr oeddent yn ymweld a\u0302 hi."}, {"text_idx": "#000008", "text": "Prif nod ein gwaith rhyngwladol yw creu cysylltiadau a thyfu rhwydweithiau er mwyn helpu i gynnal gyrfaoedd proffesiynol artistiaid o Gymru \u2013 er enghraifft, mae gan yr Unol Daleithiau a Chanada ddarpar-gynulleidfa sydd dros ganwaith yn fwy na\u2019r gynulleidfa yng Nghymru, ac yn ystod y ddegawd a fu rydym wedi galluogi llawer o artistiaid amrywiol i gael proffil yn y farchnadle enfawr hon sy\u2019n gallu bod yn llethol ar brydiau. Helpu cerddorion ein cenedl i gyrraedd y cynulleidfaoedd newydd enfawr hyn yw\u2019r rheswm y mae Trac Cymru yn mynychu digwyddiadau rhyngwladol megis Cynhadledd Folk Alliance International, sy\u2019n llwyfannu dwy fil o arddangosiadau dros bedwar diwrnod ac yn denu dros 3,000 o gynrychiolwyr sy\u2019n mynychu er mwyn darganfod cerddoriaeth draddodiadol newydd a chyffrous o bob cwr o\u2019r byd: asiantau, labeli recordiau, hyrwyddwyr, lleoliadau, trefnwyr gwyliau ac amryw byd o asiantaethau cefnogol."}, {"text_idx": "#000010", "text": "Mae Brexit wedi cyflwyno anawsterau newydd i fywydau cerddorion proffesiynol sy\u2019n dibynnu ar deithio dramor; yn ddiweddar fodd bynnag, mewn ymateb i hynny, bu i Trac sefydlu\u2019r European Folk Network (EFN) ar y cyd a\u0302 grw\u0302p o gydweithwyr rhyngwladol fel ymgais i oresgyn rhai o\u2019r sialensiau hynny. Cynhaliwyd cynhadledd gyntaf yr EFN ym Mwdapest yn 2021, ac mae 138 o sefydliadau cerddorol ac artistiaid bellach yn aelodau."}, {"text_idx": "#000011", "text": "Soniodd Danny KilBride, cyfarwyddwr Trac Cymru, am genhadaeth yr elusen i gynyddu cynulleidfaoedd rhyngwladol artistiaid o Gymru: \u201cRydym yn wlad fechan gyda llais enfawr gan fod gennym iaith, diwylliant a cherddoroldeb unigryw, a hynny ochr yn ochr a\u0302 chydwybod gymdeithasol rymus ac angerdd dros fywyd sydd wedi rhoi inni\u2019r teitl \u2018Gwlad y Ga\u0302n\u2019. Pethau i\u2019w rhannu yw caneuon a gall ein cerddorion ni sefyll yn gydradd ar unrhyw lwyfan yn y byd. Gwaith Trac Cymru yw sicrhau eu bod yn cael y cyfle hwnnw.\u201d"}, {"text_idx": "#000012", "text": "Oherwydd y coronafeirws, bu\u2019n rhaid gohirio ein cynlluniau ar gyfer dathlu\u2019r garreg filltir bwysig o gyrraedd pen-blwydd Trac Cymru yn 21 oed yn 2021, ond rydym wedi parhau gyda\u2019n nod o gefnogi mwy nac erioed o bobl i ddatblygu eu cysylltiad arbennig eu hunain gyda cherddoriaeth anhygoel ein gwlad. Cefnogwch ni trwy rannu\u2019r straeon hyn a\u0302\u2019ch ffrindiau neu gydweithwyr, ac ymunwch a\u0302 ni trwy rannu eich atgofion hapus eich hunain am gerddoriaeth werin Cymru ar y cyfryngau cymdeithasol gyda\u2019r hashnod #TRAC21. Gallwch hefyd ein helpu i ariannu ein gwaith trwy gyfrannu heddiw."}]